מעבר כרם שלום

מעבר כרם שלום הוא מעבר גבול שהוקם בסמוך לקיבוץ כרם שלום לאחר ההתנתקות מרצועת עזה ומאפשר מעבר מטען מישראל לרצועת עזה ולמצרים, ולהפך. לאחר סגירתם ההדרגתית של מעברים אחרים מישראל לרצועת עזה (כגון מעבר קרני) זהו המעבר היחיד לשינוע סחורות לרצועת עזה וממנה. מעבר פעיל נוסף, מעבר ארז, משמש למעבר בני אדם.

זהו מעבר אזרחי המנוהל על ידי רשות מעברים יבשתיים במשרד הביטחון, ופועלות בו נציגויות של מנהלת תיאום וקישור, המכס והיחידה המרכזית לאכיפה וחקירות (פיצו"ח) במשרד החקלאות.

פעולות טרור במעבר ובסמוך לו
בשנת 2006 אירעה סמוך למעבר כרם שלום תקרית בה נהרגו שני חיילי צה"ל ונחטף החייל גלעד שליט על ידי ארגון הטרור חמאס. 

בשנת 2012 אירעה ליד המעבר מתקפת הטרור במפגש הגבולות ישראל-מצרים-רצועת עזה בה פרצו מחבלים עם נגמ"ש מצרי מסיני לתוך שטח ישראל ונהרגו מירי כוחות צה"ל.

ב-14 בינואר 2018 ניטרל צה"ל מנהרת טרור שנחפרה על ידי חמאס סמוך למעבר כרם שלום וחדרה לתוך שטח ישראל. המנהרה אותרה באמצעות טכנולוגיה מתקדמת ונוטרלה בידי פיקוד הדרום וחיל ההנדסה הקרבית.

במהלך העימותים בגבול ישראל-רצועת עזה ב-2018 הפלסטינים פגעו וחיבלו במעבר כרם שלום המספק להם סיוע הומניטרי, וכתוצאה מכך נפגע הסיוע. ב-4 במאי 2018 בערב הגיעו עשרות מתפרעים פלסטינים לצד הפלסטיני של מעבר כרם שלום, הציתו והשחיתו את צינורות הדלק והגז, ובכך פגעו בהספקת הדלק והגז לרצועת עזה. ב-11 במאי שוב השחיתו ושרפו מחבלים ומתפרעים פלסטינים את תשתיות הדלק, הגז וחומרי הבניין, בצד הפלסטיני של מעבר כרם שלום. בעקבות ההצתה, שהשביתה את פעילות המעבר וגרמה לנזקים כבדים (כולל מסוע לחומרי בניין ואגרגטים שנשרף כליל), הורה מתאם פעולות הממשלה בשטחים על סגירת המעבר עד להודעה חדשה והשלמת תיקון הנזקים. דובר רשות המעברים אמר שהפלסטינים הם שיישאו בעלות תיקון הנזקים. 

בעקבות פעולות הטרור, הודיע ראש הממשלה ב-9 ביולי 2018 כי מעבר כרם שלום יסגר למעבר סחורות, למעט ציוד הומניטרי. החלטה זאת התקבלה על ידי ראש הממשלה ושר הביטחון בעקבות המלצות הרמטכ"ל, ונועדה לעצור את ההתפרעויות ברצועה, ובפרט את שליחת עפיפוני התבערה לשטח ישראל.

קישורים חיצוניים

 מעבר כרם שלום, באתר של רשות מעברים יבשתיים
 מעבר כרם שלום, באתר של המשרד לשיתוף פעולה אזורי
 מעבר כרם שלום, באתר "גישה"

הערות שוליים

גבול ישראל–רצועת עזה
כרם שלום
רצועת עזה: תחבורה
כרם שלום